钦定古今图书集成/方舆汇编/职方典/第1518卷 > 《通志》
## 钦定古今图书集成/方舆汇编/职方典/第1518卷 > 《通志》

直隶威远州

唐南诏银生府地，濮落杂蛮所居。段氏时，为僰彝所有。明初，刁氏为麓川土官。洪武三十二年，刁佩罕调征木邦，阵亡。当事以其子刁算党承袭。三十四年，开设威远州，授算党知州。十四年，传至刁𨰜死，子漠臣袭。

皇清平滇漠，臣遣使投诚，题授知州世职。子国栋袭。

其地，东八十里至猛列村界，南八十里至车里所辖三圈江界，西百里至猛猛达芣江界，北六十里至景东府蛮折哨界，又东至元江及新化州，南至孟琏，西至孟定，北至镇沅。自州东北十九日至云南省。男女勇健，走险如飞。境内莫蒙寨有河，汲其水于炭火上炼之，即成细盐。交易无秤斗，以篾篓计多寡量之。又有南堆江、谷宝江，自遮遇甸流至州境，下流入于澜沧。其镇山曰蒙乐山。旧额征差发银四百两。